《穆山山中》
元代·何中

江南有丘壑，我生良独閒。秋风二三友，朅来游兹山。

山深不见寺，但见飞泉寒。蛇行两山挟，天风鸣佩环。

青烟从何来，堕我前林端。未知有径否，钟磬犹未残。

长歌万谷应，仰见数峰攒。纡馀缘涧入，侧步寒云关。

豁然得空旷，聊复解破颜。殿静藓花润，松危鹤声乾。

僧宝炯数珠，相我般礡观。大开双白眼，应接几青鬟。

徘徊日已晚，人间行路难。猛虎蔽丛薄，潜蛟漱风湍。

振衣出山去，大啸惊人寰。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。